На основу члана 46. Закона о локалној самоуправи (''Службени гласник РС'' бр. 129/07 , 83/14 - др. закон, 101/16 - др закон и 47/18), члана 38. Закона о удружењима („Службени гласник РС”, бр. 51/09, 99/11 – др. закон и 44/18 – др. закон), Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС”, број 16/18), члана 72. Статута општине Александровац (,,Службени лист општине Александровац“ број 2/2019) и члана 2. Пословника о раду Општинског већа општине Александровац (,,Службени лист општине Александровац“ број 4/2019),

Општинско веће Општине Александровац на 103. седници одржаној дана 06. маја 2020. године донело је

ПРАВИЛНИК О КРИТЕРИЈУМИМА И ПОСТУПКУ ОДОБРАВАЊA СРЕДСТАВА ЗА ФИНАНСИРАЊЕ/СУФИНАНСИРАЊЕ ПРОГРАМА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА ГРАЂАНА И ОРГАНИЗАЦИЈЕ ЦИВИЛНОГ ДРУШТВА ИЗ БУЏЕТА ОПШТИНЕ АЛЕКСАНДРОВАЦ

1. ОПШТЕ ОДРЕДБЕ

Члан 1.

Овим правилником прописују се мерила, критеријуми и поступак одобравања средстава за финансирање и суфинансирање програма који су од интереса за грађане општине Александровац, која реализују удружења грађана и организације цивилног друштва (у даљем тексту Удружења), а који се финансирају или суфинансирају из буџета општине Александровац (у даљем тексту: Општина).

Програм чија реализација траје најдуже годину дана у формалном смислу може бити означен и називом пројекат.

Члан 2.

Под програмима из члана 1. овог правилника, који су од интереса за грађане општине Александровац сматрају се програми у области:

(1) очување, унапређење и представљање локалног културног наслеђа, добара и баштине и

(2) Други програми од јавног интереса који доприносе развоју општине Александровац у складу са законом и Статутом општине Александровац.

Под програмом од јавног интереса из става 1. тачка 2. овог члана нарочито се сматрају програми у области: социјалне заштите, борачко-инвалидске заштите, заштите лица са инвалидитетом, друштвене бриге о деци, заштите интерно расељених лица са Косова и Метохије и избеглица, подстицање наталитета, помоћи старима, здравствене заштите, заштите и промовисања људских и мањинских права, образовања, науке, културе, информисања, заштите животне средине, одрживог развоја, заштите животиња, заштите потрошача, борбе против корупције, као и хуманитарни програми и други програми у којима удружење искључиво и непосредно следи јавне потребе.

Члан 3.

Износ средстава и њихова намена за финансирање/суфинансирање програма из члана 2. овог правилника утврђује се сваке године Одлуком о буџету општине Александровац.

Члан 4.

Средства за финансирање и суфинансирање програма из члана 2. овог правилника одобравају се на основу јавног конкурса.

Члан 5.

Општина неће финансирати:

– програме са комерцијалним ефектима;

– програме који су претходне године већ били финансирани из општинског буџета, а нису реализовани;

– дугове и покривање губитака или дуговања и

– ставке програма које се већ финансирају из других извора.

Прихватљиви трошкови укључују:

– трошкове потрошног материјала и материјала потребног за реализацију програма;

– трошкове који директно произилазе из предложених активности: информисање, оглашавање, штампање, трошкови организације обука и остали текући трошкови;

– трошкови финансијских услуга – банкарска провизија;

– трошкови ангажованих лица;

– трошкови ПДВ-а;

– индиректне трошкове програма (трошкови електричне енергије, грејања, воде, телефона, канцеларијског материјала, путни трошкови итд.) који морају бити нижи од 20% укупног износа средстава која се додељују јавним конкурсом.

1. КОРИСНИЦИ СРЕДСТАВА

Члан 6.

Право подношења пријаве за финансирање/суфинансирање програма од јавног интереса има удружење:

– које је регистровано у складу са Законом о удружењима („Службени гласник РС”, бр. 51/09, 99/11 – др. закон и 44/18 – др. закон) на територији општине Александровац;

– које програм реализује на територији општине Александровац или ван територије општине, а да при том представља општину Александровац и

– које је директно одговорно за припрему и извођење програма.

1. ИМЕНОВАЊЕ И НАДЛЕЖНОСТИ КОМИСИЈЕ

Члан 7.

Комисија, коју именује Општинско веће општине Александровац, спроводи конкурсни поступак. Комисија у свом саставу мора имати председника и четири члана, од којих је један обавезно дипломирани правник и један дипломирани економиста.

Чланови Комисије не могу бити чланови удружења.

Чланови Комисије потписују изјаву да немају приватни интерес у вези са организацијом цивилног друштва или одговорним лицима из организације цивилног друштва која се пријавила на јавни конкурс.

У случају да члан Комисије не потпише ову изјаву, председник општине Александровац ће, уместо тог члана, именовати друго лице за члана Комисије.

Против члана Комисије који је потписао лажну изјаву, да нема приватни интерес у односу на организацију цивилног друштва, или одговорно лице из организације цивилног друштва које се пријавило на Јавни конкурс, па је учествујући у конкурсном поступку довео себе у стварни сукоб интереса, спровешће се дисциплински поступак.

Чланови комисије не добијају накнаду за свој рад.

Стручне и административно-техничке послове за спровођење овог правилника као и за рад Комисије, обавља Општинска управа општине Александровац.

Члан 8.

Задаци Комисије су да:

– припреми текст јавног конкурса;

– утврди образац за подношење пријава;

– утврди образац буџета за јавни конкурс;

– утврди начин бодовања критеријума за оцењивање програма;

– да по истеку рока за подношење пријава, размотри пријаве и изврши оцену сваког програма на основу бодовања критеријума;

– да сачини записник о спроведеном јавном конкурсу;

– да сачини предлог Одлуке о избору програма који ће се финансирати/суфинансирати из буџета општине Александровац и да оба објави на интернет презентацији Општине;

– да сачини прелиминарну одлуку о финансирању програма;

– да сачини коначну Одлуку о финансирању програма;

– да утврди предлог уговора о финансирању/суфинансирању програма из буџета општине и

– да након реализованих програма и прегледаних наративних и финансијских извештаја за све кориснике средстава, сачини Предлог извештаја о правдању средстава и достави Већу општине Александровац на усвајање.

1. ПОСТУПАК ДОДЕЛЕ СРЕДСТАВА

Члан 9.

На предлог Комисије, председник општине расписује Јавни конкурс за финансирању/суфинансирању програма од јавног интереса општине Александровац.

Јавни конкурс се расписује најмање једном годишње у складу са Одлуком о буџету општине Александровац, за текућу годину.

Члан 10.

Конкурс за доделу средстава објављује се на огласној табли, која се налази у згради општине, на адреси Јаше Петровића број 26, Алекснадровац и на званичној интернет презентацији општине– www.aleksandrovac.rs.

Јавни конкурс садржи:

– укупан износ средстава и област за који се расписује јавни конкурс;

– услове које удружење мора да испуни као учесник у јавном конкурсу;

– процедуру и рок за пријављивање на јавни конкурс;

– критеријуме и мерила за оцену и бодовање свих програма;

– пријавни образац;

– списак прилога који се обавезно прилажу уз пријаву;

– рок за доношење одлуке о избору програма и додели средстава;

– начин објављивања одлуке о додељивању средстава;

– друге одредбе од важности за реализацију јавног конкурса.

Члан 11.

Конкурсна документација садржи:

– оригинални пријавни образац и две копије (предлог и буџет програма, изјаву подносиоца програма и изјава о партнерству), потписане и оверене печатом;

– извод из Агенције за привредне регистре (прибавља општина по службеној дужности);

– копија Статута подносиоца пријаве;

– доказ о отвареном подрачуну у организационој јединици Управе за трезор – филијали, за унос корисника у Евиденцију корисника јавних средстава и за отварање подрачуна;

– радне биографије ангажованих лица на програму;

– уговоре о ангажовању са лицима укљученим у програм;

– доказ о суфинансирању од партнерске или донаторске организације, ако се програм тако реализује;

– организација цивилног друштва чији предлог буџета за програм који аплицира прелази износ од 500.000,00 динара мора доказати да већ има искуство у управљању програмима који су вредели исто или више колико и програмкојим аплицира и

– друга документа која удружење сматра одговарајућим за предложени програм.

Члан 12.

Подносиоци пријава пријавне обрасце попуњавају на српском језику, ћириличним писмом. Пријава написана руком неће се сматрати важећом.

Попуњени, оверени и одштампани пријавни образац у три примерка (један оригинал и две копије) и пратећа документација достављају се Комисији, у затвореној коверти са назнаком: „Пријава на конкурс за финансирање/суфинансирање програма од јавног интереса које реализују удружења грађана и организација цивилног друштва из буџета општине Александровац– не отварати”.

Члан 13.

Пријаве се достављају поштом на адресу Општина Александровац, улица Јаше Петровића број 26, 37 230 Александровац или лично, на писарници у згради Општине Александровац.

Благовременом доставом, сматра се препоручена пошиљка предата пошти најкасније последњег дана утврђеног рока за предају конкурсне документације, која садржи жиг поште са последнјим даном утврђеног рока, без обзира на датум приспећа.

Пријаве послате на било који други начин (нпр. факсом или електронском поштом) неће бити узете у разматрање.

Члан 14.

Рок за подношење пријава на јавни конкурс ће утврдити Комисија, а исти не може бити краћи од 15 нити дужи од 30 дана, од дана објављивања јавног конкурса.

1. МЕРИЛА И КРИТЕРИЈУМИ ЗА ИЗБОР ПРОГРАМА И ПРОЈЕКАТА

Члан 15.

Основни критеријуми за избор програма/пројеката који се финансирају/суфинансирају из буџета општине су:

– усклађеност програма са захтевима јавног конкурса, 1–10 бодова;

– референце програма: област у којој се реализује програм, дужина трајања програма, број лица која се укључује у програм, могућност развијања програма и његова одрживост, 1–10 бодова;

– остварени резултати удружења претходних година, 1–10 бодова;

– кадровска опремљеност удружења, 1–10 бодова;

– суфинансирање програма из других извора: сопствених прихода, фондова Европске уније, поклона, донација, легата, кредита и друго, у случају недостајућег дела средстава за финансирање, 1–10 бодова;

– веза резултата и планираних трошкова, 1–10 бодова;

– обим задовољавања интереса за грађане општине Александровац, степен унапређења стања у области у којој се програм спроводи 1–20 бодова.

Максималан укупни резултатат је 80 бодова.

Члан 16.

Комисија разматра поднете пријаве и у складу са условима јавног конкурса, сачињава предлог одлуке о избору програма који ће се финансирати/суфинансирати, са одобреним износима новчаних средстава за сваки програм.

О спроведеном поступку Комисија води записник и сачињава предлог одлуке о избору програма који се финансирају из буџета општине и исту доставља председнику општине, у року од 20 дана од дана завршетка јавног конкурса.

Записник Комисије о спроведеном поступку и предлог одлуке о избору програма који се финансирају/суфинансирају из буџета општине објављују се на интернет презентацији општине. На основу записника и предлога одлуке Комисије, председник општине доноси прелиминарну одлуку о финансирању/суфинансирању програма из буџета општине Александровац.

Члан 17.

Прелиминарна одлука о финансирању/суфинансирању програма из буџета општине Александровац објављује се на званичној интернет страници општине и на огласној табли у року од осам дана од њеног доношења.

Учесници јавног конкурса имају право да Општинском већу општине Александровац поднесу приговор на прелиминарну Одлуку из члана 16. став 4. овог Правилника у року од пет дана од дана објављивања прелиминарне одлуке.

Прелиминарна одлука о финансирању/суфинансирању програма из буџета Општине Александровац коју је комисија сачинила и која је настала на основу бодовања програма, биће поништена, уколико је у поступку одлучивања учествовао члан који је био у сукобу интереса у односу на организацију цивилног друштва или одговорно лице из организације цивилног друштва.

Општинско веће општине Александровац одлучује о поднетом приговору из става 2. овог члана у року од 15 дана од дана пријема приговора.

Коначна Одлука о финансирању/суфинансирању програма из буџета општине Александровац, објављује се на званичној интернет страници и огласној табли општине Александровац у року од осам дана од дана доношења.

Ако су у одобреном програму одобрена мања новчана средства за реализацију програма од средстава наведених у буџету програма, носилац програма пре закључења уговора, усклађује буџет програма са износом расположивих средстава и доставља измењен буџет предлога програма, најкасније у року од три дана од дана пријема обавештења о потреби усклађивања програма са одобреним средствима.

Члан 18.

На основу Коначне одлуке председник општине Александровац закључује уговоре са корисницима средстава, којима су одобрена новчана средства по основу Јавног конкурса.

Уговором из претходног става овог правилника уређују се међусобна права и обавезе уговорних страна, начин и рок за пренос одобрених средстава, рок за реализацију програма, обавеза подношења извештаја (наративног и финансијског), начин решавања спорова, као и друга права и обавезе уговорних страна.

Члан 19.

Корисници средстава дужни су да Одељењу за финасније и локално економски развој Општинске управе општине Александровац поднесу извештај о реализацији програма и доставе доказе о наменском коришћењу средстава, у складу са закљученим уговором.

Сви наративни и финансијски извештаји удружења грађана и организација цивилног друштва о спровођењу програма биће објављени на интернет презентацији општине Александровац.

Удружењима грађана и организацијама цивилних друштава, који не доставе извештај, из става 1. овог члана, или у случају да одобрена средства не утроше ненаменски, општина Александровац ће раскинути Уговор и затражити повраћај средстава у року од 15 дана од дана раскида Уговора о одобравању средстава.

Члан 20.

Корисницима ненаменски утрошених или неопрадано утрошених средстава, неће бити одобрена средства у наредне 3 године, односно њихове пријаве за учешће на Јавном конкурсу неће бити разматране.

Члан 21.

Комисија има право да у току реализације програма врши евалуацију програма, затражи у периодични извештај о току реализације програма Корисника којем су одобрена средства и спроводи сличне активности које се односе на програм.

1. ПРЕЛАЗНЕ И ЗАВРШНЕ ОДРЕДБЕ

Члан 22.

Овај правилник ступа на снагу осмог дана од дана објављивања у „Службеном листу општине Александровац”, а примењиваће се након ступања на снагу Одлуке о буџету општине Александровац за 2021. годину.

Члан 23.

Почетком примене овог правилника престаје да важи Правилник о поступку и начину расподеле средстава намењених удружењима грађана, традиционалним верским заједницама и другим невладиним организацијама (,,Службени лист општине Александровац'' број 1/2010, 5/2015 и 15/2016).

**ОПШТИНСКО ВЕЋЕ ОПШТИНЕ АЛЕКСАНДРОВАЦ**

Број: 020-116/2020-01 од 06. маја 2020. године

ПРЕДСЕДНИК

Др Мирко Михајловић, спец. мед., с.р.